Korjakski of Korjakskaja Sopka (Russies Коря́кская со́пка) is 'n aktiewe vulkaan op die Kamtsjatka-skiereiland in die Russiese Verre Ooste. Dit lê naby Kamtsjatka-krai se hoofstad, Petropawlofsk-Kamtsjatski. Dit is saam met die naburige Awatsjinski aangewys as 'n Dekadevulkaan, wat van naderby ondersoek moet word vanweë sy nabyheid aan dig bevolkte gebiede. Korjakski lê in die Ring van Vuur, op 'n punt waar die Pasifiese Plaat teen 80 mm per jaar onder die Eurasiese Plaat inskuif. Dit veroorsaak dinamiese vulkanisme oor die hele Kamtsjatka-skiereiland. Die vulkaan is waarskynlik die afgelope tienduisende jare aktief. Geologiese rekords dui aan dat daar in die afgelope 10 000 jaar drie groot uitbarstings was: in 5500, 1950 en 1550 v.C. Dit lyk of dié drie uitbarstings groot lawastrome veroorsaak het. Korjakski het in 1890 vir die eerste keer in die aangetekende geskiedenis uitgebars. Die uitbarsting het 'n lawa-uitvloei aan die suidwestelike hang en ondergrondse ontploffings veroorsaak. Nog 'n kort, matige uitbarsting het in 1926 voorgekom, waarna die vulkaan tot in 1956 rustend was. Die uitbarsting in 1956 was erger as die vorige bekendes, met piroklastiese en modderstrome.